**ԿԱՆՈՆԱԿԱՐԳ[[1]](#footnote-1)**

**ՀԱՄԱՀԱՅԿԱԿԱՆ ՀԱՅԱԳԻՏԱԿԱՆ 9-ՐԴ ՕԼԻՄՊԻԱԴԱՅԻ ՄՐՑՈՒՅԹԻ**

**ԱՆՑԿԱՑՄԱՆ ԿԱՐԳԻ ՎԵՐԱԲԵՐՅԱԼ**

**Օլիմպիադայի ոլորտները.**

Հայագիտական օլիմպիադան անցկացվում է հայոց լեզվի, գրականության, պատմության և մշակույթի պատմության իմացության շրջանակներում:

**Օլիմպիադայի ժամկետը.**

Օլիմպիադան կամզակերպվում է 2019թ. օգոստոսի 5-11-ը:

**Օլիմպիադայի մասնակիցները.**

Օլիմպիադային կարող են մասնակցել Հայաստանի, Արցախի և հայկական ու հայկական բաղադրիչով կրթություն իրականացնող հաստատությունների 14-18 տարեկան սաներ, որոնք անհրաժեշտ իմացություն ունեն առաջարկվող նյութի շրջանակներում:

 **Օլիմպիադային մասնակցելու համար դիմելու կարգը.**

 Սփյուռքի մասնակիցների ընտրությունն իրականացվում է սփյուռքի համապատասխան կառույցների կողմից (կրթօջախ, համայնք, հովանավորող կազմակերպություն, համատեղ հանձնաժողով)՝ իրենց հայեցողությամբ սահմանված ընթացակարգով:

Օլիմպիադային մասնակցելու համար անհրաժեշտ է մինչև **2019թ. հունիսի 2-ը ներառյալ** ՀՀ կրթության և գիտության նախարարության սփյուռքի հետ կապերի բաժնի՝ spyurq@yahoo.com էլեկտրոնային հասցեով փոխանցել լրացրած մասնակցության հայտի **նախնական** տարբերակը *(տե՛ս «Մասնակցության հայտաձև»*): Մասնակիցների անվանացանկը կարող է հետագայում ենթարկվել փոփոխության: Մասնակցության **վերջնական** հայտը՝ պատվիրակության կազմի և թվաքանակի վերաբերյալ, անհրաժեշտ է ներկայացնել մինչև **2019թ. հունիսի 30-ը (ներառյալ):**

Մասնակցության հայտերը պետք է լրացնեն պատվիրակությունների /խմբերի/ ղեկավարները:

**Խիստ ցանկալի է** օլիմպիադայի մասնակիցների միացյալ պատվիրակություն /խումբ/ ձևավորել ըստ երկրի կամ տարածաշրջանի` առավել բանիմաց թեկնածուների ընտրությանը նպաստելու համար: Բացի պատվիրակության /խմբի/ ղեկավարից՝ 5 երեխայից ավելի կազմված պատվիրակությունը պետք է ունենա մասնակիցների թվակազմի համեմատ ուղեկցող/ներ/՝ յուրաքանչյուր 10 պատանու համար 1 ուղեկցող (5-10 հոգի՝ 1 ղեկավար, 1 ուղեկցող, 10-20 հոգի՝ 1 ղեկավար, 2 ուղեկցող):

ՈՒՇԱԴՐՈՒԹՅՈՒՆ. Հայտերն ստանալուց և մասնակիցների թիվն ամփոփելուց հետո ՀՀ կրթության և գիտության նախարարությանն իրավունք է վերապահված, անհրաժեշտության դեպքում, միջոցառման ֆինանսավորման չափերից և մասնակցության առկա պատկերից ելնելով, բանակցային հիմքի վրա, յուրաքանչյուր դիմած պատվիրակության համար լրացուցիչ սահմանել հնարավոր թվակազմը՝ նախապես ներկայացված քանակը նվազեցնելու կամ ավելացնելու ուղղությամբ:

Հայաստանի մասնակիցների ընտրությունն իրականացնում է ՀՀ կրթության և գիտության նախարարությունը: Մասնակցության վերաբերյալ որոշումը կայացվելու է հարցազրույցի արդյունքում, որը տեղի կունենա 2019թ. մայիսի 24-31-ը ընկած ժամանակահատվածում համապատասխան առարկայական օլիմպիադաների հանրապետական փուլին մասնակցած, սակայն որևէ մրցանակային տեղ չզբաղեցրած բոլոր աշակերտների հետ: Հարցազրույցի մասին թեկնածուները տեղեկացվելու են մինչև **2019թ. մայիսի 24-ը**:

Արցախի պատվիրակությունը ձևավորվում է ԱՀ կրթության, գիտության և սպորտի նախարարության կողմից և ներկայացվում է ՀՀ կրթության և գիտության նախարարություն մինչև **2019թ.** **մայիսի 31-ը**:

**Օլիմպիադայի լեզուն.**

Օլիմպիադայի աշխատանքային լեզուն հայերենն է: Սակայն հայոց պատմության և մշակույթի գրավոր հարցարանը կարող է տրամադրվել մասնակցին նրա համար նախընտրելի լեզվով: Ռուսերեն և անգլերեն թարգմանություններն ապահովում է ՀՀ կրթության և գիտության նախարարությունը: Այլ լեզուներով թարգմանություններն արվում են պատվիրակության ղեկավարի և ուղեկցողի կողմից՝ մրցույթին նախորդող օրվա ավարտին:

**Մրցույթների անցկացման կարգը.**

Հայագիտական օլիմպիադան անցկացվում է երկու փուլով` գրավոր և բանավոր:

1. Գրավոր փուլին մասնակցում են բոլոր պատանիները: Մասնակիցներին առանձնաբար տրվելու են երկու տեսակի գրավոր առաջադրանքներ. 1/հայոց լեզվից և հայ գրականությունից, 2/հայոց պատմությունից և մշակույթից:

Հայ գրականության գրավոր փուլում Հայաստանի, Արցախի և սփյուռքի ամենօրյա դպրոցների սաների համար նախատեսվում է շարադրություն (essay, эссе)՝ նախապես պարտադիր ընթերցանության համար տրամադրված ստեղծագործություններից մեկի վերաբերյալ: Մանրամասներին և ներկայացվող պահանջներին կարելի է ծանոթանալ *«Armenian Literature»* ֆայլում: Սփյուռքի մեկօրյա դպրոցներին առաջարկվելու է թեմատիկ շարադրություն (topic, топик)՝ նախապես պարտադիր ուսումնասիրության համար տրամադրված թեմաներից մեկի վերաբերյալ (*տե՛ս «Armenian Literature» ֆայլը*):

Հայոց պատմության ու մշակույթիհարցարանը (թեստը) տարբերակված է լինելու Հայաստանի ու Արցախի և սփյուռքի դպրոցների սաների համար: Հարցարանը կազմվելու է նախապես առաջադրված հարցաշարի (*տե՛ս «Armenian History and Art» ֆայլը*) հիման վրա՝ տրված հարցերի բառացի կամ մասնակիորեն վերաձևակերպված հարցադրումներով:

1. Բանավոր փուլին մասնակցելու են երկու գրավոր առաջադրանքներից բարձր միավորներ վաստակած մասնակիցները: Հաշվի առնելով սփյուռքում առանձին կրթօջախների և պատվիրակության թվակազմի առանձնահատկությունները՝ պատվիրակության ղեկավարի հիմնավորված առաջարկով և մասնագիտական հանձնաժողովների համաձայնությամբ հնարավոր են մասնավոր լուծումներ առանձին մասնակիցների նկատմամբ:

Բանավոր փուլն անցկացվում է միայն հայ գրականության և պատմության ու մշակույթի ոլորտներում:

Հայ գրականության բանավոր փուլում մասնակիցները պետք է ներկայացնեն պարտադիր ընթերցանության ցանկում ընդգրկված երկու ստեղծագործություն: Ցանկին և անցկացման մանրամասներին կարելի է ծանոթանալ *«Armenian Literature»* ֆայլում: Ամենօրյա (ներառյալ՝ Հայաստանի և Արցախի) և մեկօրյա դպրոցների նկատմամբ մոտեցումները տարբերվելու են:

Հայոց պատմության և մշակույթի բանավոր փուլըանցկացվելու է վիկտորինայի սկզբունքով՝ բանավոր հարցերի և կարճ պատասխանների միջոցով, որոնք ուղղվելու են հանձնաժողովի անդամի կողմից: Հարցերի թիվը տարբեր է լինելու ամենօրյա և մեկօրյա դպրոցների պարագայում: Ճիշտ պատասխանների հանրագումարով որոշվելու են երկրորդ փուլի հաղթողներ:

Հայոց պատմության և մշակույթի պատմության բանավոր փուլի հարցադրումները սփյուռքի ներկայացուցիչների համար կազմվելու են նախապես ներկայացված հարցաշարից (*տե՛ս «Armenian History and Art» ֆայլը*): Օգտագործվելու են սույն տեղեկատվական փաթեթին կցված լուսանկարները (*տե՛ս «Gallery\_Art» և «Gallery\_History» ֆայլերը*): Ենթադրվում է, որ մասնակիցները պետք է ծանոթ լինեն այս նկարներին:

**Օլիմպիադայի նախասիրական մրցույթները.**

Բացի հիմնական մրցույթներից՝ միջոցառման շրջանակներում նախատեսվում են հայկական երգի, պարի, ասմունքի մրցույթներ, որոնց սփյուռքի մասնակիցները կարող են մասնակցել ըստ ցանկության: Հայաստանի և Արցախի մասնակիցների համար առնվազն մեկ նախասիրական մրցույթին մասնակցելը պարտադիր է:

**Օլիմպիադայի մրցանակային տեղերը**

Հայագիտական օլիմպիադայի հիմնական հաղթողները հայտարարվում են երկու փուլի գումարային արդյունքների հիման վրա: Հիմնական հաղթողների համար նախատեսված են.

I կարգ` 3 հատ

II կարգ` 6 հատ

III կարգ` 9 հատ դիպլոմներ և մրցանակներ:

 ՀՀ ԿԳՆ պատվոգրեր կարող են տրվել նաև առանձին մրցույթներից առավելագույն արդյունքներ ապահովված, սակայն գումարային ցուցանիշներով հաղթող չճանաչված այլ մասնակիցներին:

Նախասիրական մրցույթների հաղթողները ստանալու են ՀՀ ԿԳՆ շնորհակալագրեր:

**Օլիմպիադայի ֆինանսավորումը**

Օլիմպիադայի ընթացքում մասնակիցների, ղեկավարների և ուղեկցողների կեցության, սննդի և շրջագայության ծախսերը ստանձնում է Հայաստանի Հանրապետությունը:

Ճանապարհածախսը հոգում են մասնակիցները կամ համապատասխան կազմակերպությունները, կրթօջախները, բարերարները: Օլիմպիադայի սկիզբ է համարվում Օլիմպիադայի բացման արարողության օրը: Օլիմպիադայի վերջն է համարվում Օլիմպիադայի անցկացման կացարանից դուրս գալու և Երևան վերադարձի օրը:

Օլիմպիադան անցկացվում է Երևանից դուրս՝ որևէ հյուրանոցային փակ տարածքում, որի մասին տվյալները տրամադրվելու են գրանցված մասնակիցներին:

1. Հասանալի է նաև արևմտահայերենով: [↑](#footnote-ref-1)